Skok, hartseer oor seun (10) se skielike doodŉ Versoek vir gebede wat deur Laerskool Kenmare op sosiale media geplaas is voor Connor Willson in die hospitaal gesterf het. (Foto: Facebook) Die tienjarige leerder van Laerskool Kenmare in Krugersdorp wat Sondag skielik oorlede is, sal môre finaal gegroet word. Connor Willson, ŉ gr. 4‑leerder aan die skool, is Sondag dood nadat hy met griepsimptome in die hospitaal opgeneem is. Sy dood het skokgolwe deur die Krugersdorp-gemeenskap gestuur, aangesien Connor nog enkele dae voor sy dood gesond genoeg was om landloop by die skool te oefen. Die seun se skielike dood het vrese by ouers laat ontstaan dat hy moontlik aan die H1N1-virus, meer bekende as varkgriep, gesterf het. Die Krugersdorp News berig egter die familie het intussen die skool in kennis gestel dat Connor aan longontsteking dood is en nié aan varkgriep nie. Die Gautengse departement van onderwys het ook gister bevestig dat geen bevestigde gevalle van varkgriep in die provinsie aangemeld is nie. Wouter Immelman, skoolhoof van Laerskool Kenmare, het in ŉ inskrywing op sosiale media gesê Connor se dood is ŉ groot skok vir leerders en personeel by die skool. “Dit het ons as personeel in ons wese, baie diep geskok en weer laat besef dat ons mekaar moet waardeer en vertroetel terwyl ons die geleentheid het. Die kinders in ons klasse is vir ons soos ons eie, en daarom was dit vir ons so ’n groot skok om te besef dat Connor nog Donderdag landloop geoefen het, en [Sondag] oorlede is,” lui die inskrywing. “Ons is baie hartseer saam met die familie en spreek die hoop uit dat die Here se groot liefde en genade hulle sal dra in hierdie baie hartseer tyd.” Berading is vir Connor se klasmaats beskikbaar gestel. Op Facebook het talle ouers en personeel boodskappe van hartseer en medelye gedeel. “Juffrou sal nooit vergeet hoe welkom jy my laat voel het in my eerste jaar as assistent by juffrou Rina nie. Jou handskrif was altyd so mooi ek onthou altyd hoe jy my gevra het ‘juffrou het ek mooi gewerk vir jou?’. Rus sag mooiste kind. My hart is sommer vandag baie, baie seer,” lui een van die inskrywings. “Ai klein Connor ons harte is seer. Jy was altyd ŉ vriendelike seun. Jy het my altyd laat dink aan Robbie Wessels. Jou glimlag sal altyd onthou word. Rus sag by onse Vader.”